ชี้ไทยร่วมเอไอไอบี ช่วยเชื่อมเพื่อนบ้าน
กสิกรฯ ชี้ไทยร่วมเอไอไอบีของจีนหนุนพัฒนาโครงสร้างพื้นฐานร่วมประเทศเพื่อนบ้าน
14 เม.ย. 2558

กสิกรฯ ชี้ไทยร่วมเอไอไอบีของจีนหนุนพัฒนาโครงสร้างพื้นฐานร่วมประเทศเพื่อนบ้าน
ศูนย์วิจัยกสิกรไทย คาดว่าบทบาทของไทยในธนาคารเพื่อการลงทุนโครงสร้างพื้นฐานเอเชีย หรือเอไอไอบี (Asian Infrastructure Investment Bank) ที่ริเริ่มโดยจีนในปี 2556 จะเป็นไปทิศทางเดียวกับปัจจุบันที่ไทยให้ความช่วยเหลือด้านการเงินแก่ประเทศเพื่อนบ้านอย่างต่อเนื่องอยู่แล้ว โดยการที่ไทยเข้าร่วมในเอไอไอบีจะทำให้ได้ความช่วยเหลือจากเอไอไอบี เพื่อพัฒนาโครงสร้างพื้นฐานแก่ประเทศข้างเคียง อย่างพม่าลาว กัมพูชา และเวียดนาม ที่จะทำให้ท้ายที่สุดไทยสามารถเชื่อมโยงไปสู่ประเทศ อื่นๆ ในเอเชียได้ โดยเฉพาะจีนและอินเดียที่มีเศรษฐกิจขนาดใหญ่
ทั้งนี้ ไทยเป็น 1 ในกว่า 40 ประเทศที่แจ้งความจำนงเป็นสมาชิกผู้ร่วมก่อตั้ง โดยเอไอไอบีจะประกาศชื่อสมาชิกผู้ร่วมก่อตั้งวันที่ 15 เม.ย.นี้ และคาดว่าจะเริ่มดำเนินการได้ปลายปี 2558 นี้ โดยธนาคารเพื่อการพัฒนาเอเชีย (เอดีบี) คาดว่าอาเซียนต้องใช้เงินลงทุนโครงสร้างพื้นฐานถึง 6 แสนล้านเหรียญสหรัฐ ในการเชื่อมโยงทางกายภาพตามแผนแม่บทว่าด้วยการเชื่อมโยงระหว่างกันในอาเซียน